b'\n_START_ARTICLE_\nKuolan niemimaa\n_START_SECTION_\nMaantiede\n_START_PARAGRAPH_\nKuolan niemimaan pinta-ala on noin 100\xc2\xa0000\xc2\xa0neli\xc3\xb6kilometri\xc3\xa4. L\xc3\xa4hes koko niemimaa sijaitsee Pohjoisen napapiirin pohjoispuolella, vain kaakkoisin osa ulottuu napapiirin etel\xc3\xa4puolelle. Niemimaan pisin joki on 480\xc2\xa0kilometri\xc3\xa4 pitk\xc3\xa4 Ponoi. Geologisesti alue on osa Fennoskandian kilpe\xc3\xa4, joka koostuu kvart\xc3\xa4\xc3\xa4rikauden aikaisten sedimenttikerrosten peitt\xc3\xa4m\xc3\xa4st\xc3\xa4 gneissist\xc3\xa4, graniitista ja kiteisist\xc3\xa4 kivilajeista. Niemimaalla on kaksi tunturialuetta: Hiipin\xc3\xa4- ja Lujaurtunturit. Korkein tunturi Murmanskin alueella on Tsastnotsorr (1\xc2\xa0199\xc2\xa0metri\xc3\xa4).\n_START_SECTION_\nIlmasto\n_START_PARAGRAPH_\nGolfvirran ansiosta Murmanskin alueen ilmasto on suhteellisen lauha, mik\xc3\xa4 selitt\xc3\xa4\xc3\xa4 ikiroudan puuttumisen alueelta. Merelt\xc3\xa4 puhaltava kostea ja raaka tuuli tekee ilmastosta kuitenkin ankaran. Tammikuun keskil\xc3\xa4mp\xc3\xb6tila on rannikolla \xe2\x88\x928\xc2\xa0celsiusastetta ja sis\xc3\xa4maassa \xe2\x88\x9213\xc2\xa0celsiusastetta. Kes\xc3\xa4 kest\xc3\xa4\xc3\xa4 vain muutaman kuukauden tai joskus vain muutaman viikon, keskil\xc3\xa4mp\xc3\xb6tilojen vaihdellessa +8\xc2\xa0celsiusasteen ja +13\xc2\xa0celsiusasteen v\xc3\xa4lill\xc3\xa4.\n_START_SECTION_\nLuonnonvarat\n_START_PARAGRAPH_\nKuolan niemimaalla on paljon mineraalivaroja, ja se onkin yksi Ven\xc3\xa4j\xc3\xa4n t\xc3\xa4rkeimmist\xc3\xa4 kaivosteollisuusalueista. Esimerkiksi suuria m\xc3\xa4\xc3\xa4ri\xc3\xa4 nikkeliesiintymi\xc3\xa4 l\xc3\xb6ytyy muun muassa Mont\xc5\xa1egorskin kaupungista. Muista paikoista l\xc3\xb6ytyy my\xc3\xb6s rautamalmia ja muita raskasmetalleja. Alueen luonto on saastunut raskaan teollisuuden vuoksi pahasti, ja my\xc3\xb6s metsien liikahakkuut ovat olleet yleisi\xc3\xa4. Lovozeron tunturialueella harjoitetaan poronhoitoa. Elinkeinoihin kuuluu my\xc3\xb6s kalastus sek\xc3\xa4 merill\xc3\xa4 ett\xc3\xa4 sis\xc3\xa4vesill\xc3\xa4. Yleisimm\xc3\xa4t merikalat ovat turska, makrilli, kolja, ahven, villakuore ja silli._NEWLINE_Niemimaalla toimii lukuisia Ven\xc3\xa4j\xc3\xa4n pohjoisen laivaston puolustusmekanismeja, eritoten ydinsukellusveneiden tukikohtia. Sis\xc3\xa4maassa Poljarnyje Zorissa on 1760\xc2\xa0megawatin Kuolan ydinvoimalaitos.'